Bhanɛ́ ke' gie', le Yesu' wolo ke wo' ebhà *kàlengbò tà *Tibelia-kɔ̀ɔ̀yí kpúnglé le.
É wolo' àng tà kɔɔ' gi, àle é:
*Simon Piɛli ni Toma' wó nuu à leeà Pɛ̂ɛnnɛ́ láà, ni Natanaɛ' é nuu góà Kana *Galilee lùu gi, ni Zebedee gbebò, ni àbhà kàleng bhɛ́ibò piilɛ, wo nuu kiá lɛngdo gi.
Le Simon Piɛli' wɩɩ' e bhámò nɛ̀ ye:
Máà ló yí pé.
Le wo:
È tò' àleá, konó kó lóà i wɛì.
Wó lò- àlei, le wó daa' góló gi le.
Kɛ́ wòo nù pɔnggepɔ̀ngge sí gbɛi ye láà àle gi.
Yué' bhɔ', wóò wo káá' wo, ke Yesu ké dɔɔ yí kpúnglé, kɛ́ wàa nuu à gànnuà wo:
àle à gá le.
Yesu' àng bhàgilawò- àle gi ye:
Nbhà náò, pɔngge' àa ka gɔ̀n, ke ká à bhɛlɛ la è?
Le wo:
Iin.
É nuu ke wò à pe kwɛi, le é wɩɩ' àng nɛ̀ ye:
Kà kaà song láà à bili góló kɔɔ sɛ̀ tà za.
È tò' kwɛi, ká vé zɛà.
Wó bo' song biliá bhi, wàa nuu mɔɔà à gbie lefienɛ́ woá koo, ke vé' à pa kpainkpainle.
Ale kɛɛ le Yesu-à kàleng ye' é nuu àbhà wùndɔ̀yóoáá láà, é wɩɩ' Piɛli nɛ̀ ye:
Gwilinɛ Kpáa' bhi loô la o.
Simon Piɛli' bo' à maá ye:
Gwilinɛ Kpáa' bhi laá, e tó' wo', le é ebhà gbàà kɔɔn si', le é à puola' e gá é nuu' wo' e kpáán-á láà à-wùn gi le.
É bo', le é maa' kɔ̀ɔ̀yí tà le.
Ale' kɛɛii kwɛi láà, ke Yesu-à kàleng paánbò ké nuii nà gólóá, ke wo vé-sòng láà à gbieii.
Atoosiwo wàa nuu góyèa yí kpúng bhà dɔ́ɔ́n-á.
Wó nùù mɛ́ɛtɛlɛ kàindini yɔ̀ɔ̀nsínma' à-nàà tà le.
Wó bo' zinnáá sáalé, wo káá' wo' vé kpɔ̀ paá-yè bhà, ke e yaa pai kúá tà bhi, ke búlù ké kpaa à pé,
le Yesu' wɩɩ' àng nɛ̀ ye:
Ká góii vébò' à zɛi láà, kà nu nà à keá n nɛ̀.
É à pe' kwɛi, le Simon Piɛli' daa' góló gi, le é vé-sòng láà à gbie', le é yɔɔ' nàa yí kpúnglé, ke vé kpákpaa kàindini-kɔɔ-solu ni véwɛ́ɛ́ yaka ké à gi le.
Vé ké nuu song payè sínmasìnma láà à gá kwɛi, kɛ́ àle tó gi, song òo nù péé.
Wó bo' song láà à tó gbieá sáalé, le Yesu' wɩɩ' àng nɛ̀ ye:
Kà nu ká lígó.
Sée àbhà kàlengbò láà àng do ke òo mɔɔ à gílawoá ye:
Wáa-le' i gá le?
Atoosiwo à gàn ké nuu àng tó yàan wo:
Gwilinɛ Kpáa' à gá le.
Yesu' bo' àng leeá kwɛi, le é yɔn' bhi, le é búlù láà à si', le é à nu' àng nɛ̀ nà vé kpɔ̀ paá-yè láà à gá le.
Yesu wòlò ebhà kàlengbò tà-yè gɛnyààn yakanàà' nuu à gò gɔɔ̀le ke è zana-yè zìpieta lɛ́ɛ.
Wó bo' lígóá, le Yesu' *Piɛli bhàgilawo' ye:
Elaò, *Záàn gbe *Simon, n lɔ̀ɔ̀- ile i kɛɛ' wo, le à lé- gie i bhámò é àngle tó páipái tà la è?
Le Piɛli' à yoobɔ' à gɔ̀n ye:
Iin, Gwilinɛ Kpáa, à gàn ké i lekini yàan ye:
i lɔ̀ɔ̀ ké n kɛɛ.
Yesu' à pè- à nɛ̀ àle gi ye:
Yé à pè' kwɛi, í nbhà bháánɛ́bò légba.
É go' bhi, le é zí à bhàgila piilɛnàà wo' ye:
Záàn gbe Simon, án wɩɩ ma:
n lɔ̀ɔ̀ ké i kɛɛ è?
Le Piɛli' à yoobɔ' à gɔ̀n ye:
Iin, Gwilinɛ Kpáa, à gàn ké i lekini yàan ye:
i lɔ̀ɔ̀ ké n kɛɛ maiá.
Yesu' à pè- à nɛ̀ àle gi ye:
Ale gi, í i yáán tó nbhà bháábò bhà.
É go' bhi, le Yesu' zí Piɛli bhàgila yakanàà wo' ye:
Záàn gbe Simon, án wɩɩ ma:
n lɔ̀ɔ̀ ké i kɛɛ maiá è?
É gílawo gɛnyààn yakanàà daa' ye:
n lɔ̀ɔ̀ ké i kɛɛ è laá, le Piɛli' e wɛí kun', le é à yoobɔ' à gɔ̀n ye:
Gwilinɛ Kpáa, ile-mii' i wúnnówùnnó dɔn é la ò, à gàn àa i yàan' wo ye:
i lɔ̀ɔ̀ ké n kɛɛ la è?
Yesu' à pè- à nɛ̀ àle gi ye:
Le àle' kwɛi, í nbhà bháábò légba n nɛ̀.
Kɛ́ án à zɛ i nɛ̀ sii lenglèng tà ma:
é nuu ke í tuàn walá-mɛ̀ɛ̀a laá, í nuu ibhà kiásili yeleà i lengá, le lee' é nuu sɛɛà i nɛ̀, í nuu lóà bhi le.
Kɛ́ i tóà mɔán-á tée' gi, í i gban gipólóà, le mɛ̂ɛ bhɛ́i ke- ibhà kiásili yele, le è lo nà i gá lee' àa sɛ̀a i gi à bhà le.
Wó Piɛli zɛ' dɔ̀ya kɔɔ' gi, ke é to' Aatana tɔ́ bhɔ-kɔ̀ɔ̀a láà, Yesu' àle to' liélé, le é nuu e biin góà à tà kwɛi lɛ́ɛ.
É bo' à peá kwɛi, le é zí wɩɩ' Piɛli nɛ̀ ye:
Bhè dɔ n wɛì, ke í táásí n gbóló tà.
É à pe' kwɛi, le Piɛli' seela' e gi, le à yáán' daa' e bhá ye' é nuu Yesu-à kàleng wùndɔ̀yóoáá láà à tà, ke e nuii àng wɛì le.
Sée é nuu fɔ́ɔ́lé ke Yesu òo ga bhe, àbhà kàleng wùndɔ̀yóoá do láà àle nuu yaayèa táabhɛlɛ bhà à maabhà kilíílé, wó nuu *Paki-pɔ̀ɔ̀n bhɛlɛà kwee' gi láà à gi le.
Ale do láà àle nuu zí e wun dɔyèa Yesu túlú lé kwɛpoo à gi, le é à bhàgilawo' ye:
Gwilinɛ Kpáa, wáa yéè i lénu pɔɔn nɛ̀ le?
Piɛli' bo' e bhá láà à yeá, ke e nuii wo wɛì kwɛi laá, le é Yesu bhàgilawo' ye:
Le mɛ̂ɛ ye é àle wɛ, Gwilinɛ Kpáa, àle pe- tóà lɔ?
Le Yesu ye:
An à pè' ma:
mɛ̂ɛ láà e mɔ́à flúúlé, ke n nu bha- bhɔ la ò, ile i pe mɔ̀ng' àle gi le?
Ile bhè dɔ' wo n wɛì, ke í táásí n gbóló tà do le.
Yesu' à pe' wo' Piɛli nɛ̀ kwɛi láà, àle kɛɛ le à-wʋ̀ʋ̀' maana' ko laànɛ́bò kpe gi wo:
Yesu-à kàleng ye láà àle àa gaii le.
Kɛ́ sée Yesu ké à pe' Piɛli nɛ̀ à-wùn gi ye:
an à pè' ma:
e mɔ́à flúúlé, ke n nu bha- bhɔ la ò, i pe mɔ̀ng' àle gi le?
Òo à pe Piɛli nɛ̀ ye:
mɛ̂ɛ ye láà àle àa gaii.
Yesu-à kàleng wùndɔ̀yóoá do láà, àle wúnbò láà à tó gɛingóyèa, le é à bɛɛnzɛyèa sɛ́ikwɛ́ é à gi le.
Sée kó à gànnu ko:
é à gɛin' góyèa láà, e maiá.
Yesu' wúnsɛ̀sɛ̀ bhɛ́i yemò' kɛɛ', e ting kpáalàkpààa.
Wó woo nù àle tó síà dolodolo, ke wò à bɛɛnzɛ, e n gi ye:
wò à bɛɛnzɛà sɛ́ikwɛ́ kélébò' gi láà, e woo mɔɔà lúyáán tà, le à paán- to gbanggbaale le.